|  |  |
| --- | --- |
| Arbeids- og sosialdepartementet |  |
|  |  |
|  |  |
|  | Vår fil: B21-GC Varighet AAP |
|  | Vårt Arkiv: Interessepolitikk |
|  | Saksbehandler: Grete Crowo |

Oslo, 28. juni 2021

# Høring – Forslag om nytt unntak fra maksimal varighet for arbeidsavklaringspenger

FFO har gjennomgått høringsnotatet med forslag til nytt unntak fra maksimal varighet for arbeidsavklaringspenger (AAP) – mulighet til forlenging av stønadsperioden ved langvarig ventetid på behandling. Vi vil med dette avgi vårt høringssvar.

**Unntak fra maksimal stønadsperiode på 3 år**

Vi mener unntaksbestemmelsen for å få utvidet AAP utover maksimal stønadsperiode på 3 år er alt for begrenset og streng. Dette er en oppfatning vi fortsatt har, selv om det nå foreslås en endring som for enkelte vil gi en utvidet rett til AAP.

Det er FFOs prinsipielle synspunkt at ingen bør miste AAP om man ikke er ferdig avklart til arbeid eller uførhet. Regjeringen bør legge fram lovforslag som utvider muligheten for bruk av unntaksbestemmelsene i folketrygdloven § 11-12 annet og tredje ledd, slik at AAP-perioden kan forlenges etter en individuell vurdering av behov, i tråd med målet om at flest mulig skal kunne komme helt eller delvis i arbeid.

Dagens unntaksbestemmelse regulerer en rett til forlenget AAP knyttet til ventetid på utredning, og det er selvsagt positivt at departementet nå foreslår å inkludere ventetid på behandling. Samtidig er dette en svært svak oppmykning av regelverket. FFO mener den enkelte mottaker av arbeidsavklaringspenger må sikres rett til forlengelse, dersom Nav og/eller helsevesenet ikke har klart å avklare brukeren innen utgangen av perioden man kan motta arbeidsavklaringspenger.

Det er mange forhold som kan gi et forsinket arbeidsavklaringsløp, og da også situasjoner som ikke kan kobles til brukers motivasjon eller evne til å delta i ulike oppfølgings- og arbeidsrettede tiltak. Blant annet kan urimelig lang ventetid kobles til lang saksbehandlingstid, manglende oppfølging eller lang ventetid på tiltak hos NAV. Det er urimelig at mottakere av AAP skal få kortere tid på ytelsen knyttet til forhold som ikke kan lastes den enkelte.

Noe av denne uretten kunne vært unngått om man gjeninførte maksimal stønadsperiode til fire år. Samtidig vil ikke dette kunne erstatte å få på plass unntaksbestemmelser som gir mulighet til utvidet AAP om en ikke er ferdig avklart til arbeid eller trygd.

**Unntak fra maksimal varighet på 5 år**

FFO har helt fra AAP-regelverket ble endret og unntak fra maksimal varighet ble tidsbegrenset til to år, kjempet for at noen mottakere av AAP må gis en mulighet til å være på ordningen utover 5 år. Vi mener AAP-ordningen ikke må være en absolutt tidsbegrenset ytelse.

Med bakgrunn i Stortingets behandling av representantforslagene Dokument 8:4 S (2020–2021) og Dokument 8:19 S (2020–2021) hvor regjeringen ble gitt i oppdrag å vurdere å foreslå en utvidelse av tidsbegrensingen på 2 år, hadde vi forventet at departementet nå la fram et forslag dette. Oppdraget lød:

*«Flertallet mener regjeringen bør vurdere å foreslå utvidelse av vilkårene i folketrygdloven § 11-12 andre ledd. En slik utvidelse kan innebære at det gis adgang til en kort ytterligere forlengelse, utover dagens fem år, i de tilfeller der bruker klart ikke kan lastes for å ikke være ferdig avklart til arbeid eller uføretrygd. (Merknad fra Frp, H og KrF, Innst. 99 S (2020-2021)»*

FFO mener prinsipielt at tidsbegrensningen på to år må fjernes i AAP-ordningen for de som omfattes av unntaksreglene for forlengelse utover maksimal stønadsperiode på 3 år. Det bør ut fra en individuell vurdering av behov, i tråd med målet om at flest mulig skal kunne komme helt eller delvis i arbeid, gis adgang til AAP i mer enn totalt 5 år. Alternativt kan det utarbeides egne unntaksbestemmelser for å gi enkelte en utvidet rett til AAP utover dagens 5-års grense.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder Generalsekretær